E45 Østjyske Motorvej ved Horsens blev torsdag aften spærret i begge retninger mellem Hatting og Horsens S efter, at to biler er blevet ramt af sten. Kort efter klokken 22 blev motorvejen åbnet igen.

Det oplyser Sydøstjyllands Politi til B.T.

»To biler er blevet ramt i to forskellige hændelser fra en bro ved Korningvej mellem afkørsel 57 og afkørsel 56b. Heldigvis er der ingen personskade,« siger vagtchefen Jesper Brian Jensen.

Vejen blev kort efter klokken 21 fuldstændig spærret i begge retninger.

Politiet har spærret motorvejen ved Horsens i begge retninger efter stenkast fra en bro over motorvejen. To biler er ramt, men der er ingen personskade. Vi arbejder på stedet. Vagtchefen #politidk — SydøstjyllandsPoliti (@SydOjylPoliti) October 11, 2018

Politiet har endnu ikke fundet stenene, men betjente arbejder lige nu på højtryk på stedet.

»Det er blandt andet det, vi leder efter lige nu. Lige nu ved vi bare, at to biler er blevet ramt med ret kort mellemrum,« siger vagtchefen.

Den ene bilist blev så chokeret, at han kørte hjem, før han meldte sagen til politiet, mens den anden kørte ind til siden og slog alarm.

Heldigvis gav episoden ikke de store trafikale udfordringer, fordi bilisterne blev ledt af ved afkørslerne.